b'\n_START_ARTICLE_\nPuerto Ricon koripallomaajoukkue\n_START_SECTION_\nHistoria\n_START_PARAGRAPH_\nPuerto Rico on ollut historiansa aikana 12 kertaa mukana MM-kisoissa. Ensimm\xc3\xa4ist\xc3\xa4 kertaa maa oli mukana vuoden 1959 kisoissa Chiless\xc3\xa4. Puerto Rico oli alkulohkonsa toinen Bulgarian j\xc3\xa4lkeen, mutta sijoittui jatkopelin j\xc3\xa4lkeen turnauksen viidenneksi. Ensimm\xc3\xa4ist\xc3\xa4 kertaa maa oli mukana olympialaisten koripallossa vuoden 1960 kisoissa. T\xc3\xa4ll\xc3\xb6in Puerto Rico j\xc3\xa4i alkulohkonsa viimeiseksi, mutta voittamalla sijoituspelit maa sijoittui lopulta kolmanneksitoista. Seuraavissa olympialaisissa Puerto Rico saavutti historiansa parhaan saavutuksen oltuaan kisojen nelj\xc3\xa4s. Pronssipeliss\xc3\xa4 maa h\xc3\xa4visi Brasilialle lukemin 76\xe2\x80\x9360. _NEWLINE_Maa on ollut joka kerta mukana koripallon Amerikan-mestaruuskilpailuissa sarjan perustamisen j\xc3\xa4lkeen. Turnauksesta maa on saavuttanut kolme kultaa vuosina 1980, 1989 ja 1995. Vuoden 1990 MM-kisoissa Puerto Rico saavutti historiansa parhaan MM-sijoituksen oltuaan turnauksen nelj\xc3\xa4s. Pronssipelin maa h\xc3\xa4visi jatkoajan j\xc3\xa4lkeen lukemin 105\xe2\x80\x93107 Yhdysvalloille.'